CELEX: 32013L0062
Language: el
Date: 2013-12-17 00:00:00
Title: Οδηγία 2013/62/ΕΕ του Συμβουλίου, της 17ης Δεκεμβρίου 2013 , για την τροποποίηση της οδηγίας 2010/18/ΕΕ, σχετικά με την εφαρμογή της αναθεωρημένης συμφωνίας-πλαισίου για τη γονική άδεια που συνήφθη από τις οργανώσεις BUSINESSEUROPE, UEAPME, CEEP και ETUC, λόγω της τροποποίησης του καθεστώτος της Μαγιότ έναντι της Ευρωπαϊκής 'Ενωσης

28.12.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 353/7
            
         
      ΟΔΗΓΊΑ 2013/62/ΕΕ ΤΟΥ ΣΥΜΒΟΥΛΊΟΥ
   
   της 17ης Δεκεμβρίου 2013
   για την τροποποίηση της οδηγίας 2010/18/ΕΕ, σχετικά με την εφαρμογή της αναθεωρημένης συμφωνίας-πλαισίου για τη γονική άδεια που συνήφθη από τις οργανώσεις BUSINESSEUROPE, UEAPME, CEEP και ETUC, λόγω της τροποποίησης του καθεστώτος της Μαγιότ έναντι της Ευρωπαϊκής 'Ενωσης
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 349,
   Έχοντας υπόψη την πρόταση της Ευρωπαϊκής Επιτροπής,
   Μετά τη διαβίβαση του σχεδίου νομοθετικής πράξης στα εθνικά κοινοβούλια,
   Έχοντας υπόψη τη γνώμη του Ευρωπαϊκού Κοινοβουλίου (1),
   Ενεργώντας σύμφωνα με ειδική νομοθετική διαδικασία,
   Εκτιμώντας τα ακόλουθα:
   
               (1)
            
            
               Με την απόφαση αριθ. 2012/419/ΕΕ του Ευρωπαϊκού Συμβουλίου (2), το Ευρωπαϊκό Συμβούλιο αποφάσισε να τροποποιήσει το καθεστώς της Μαγιότ έναντι της Ένωσης από 1ης Ιανουαρίου 2014. Από την ημερομηνία αυτή και μετά, η Μαγιότ θα πάψει να αποτελεί υπερπόντια χώρα ή έδαφος και θα καταστεί εξόχως απόκεντρη περιοχή της Ένωσης κατά την έννοια του άρθρου 349 και του άρθρου 355 παράγραφος 1 της Συνθήκης για τη λειτουργία της Ευρωπαϊκής Ένωσης (ΣλΕΕ). Κατόπιν αυτής της τροποποίησης του νομικού καθεστώτος της Μαγιότ, το δίκαιο της Ένωσης θα εφαρμόζεται στη Μαγιότ από την 1η Ιανουαρίου 2014 και εξής. Θα πρέπει να καθορισθούν ορισμένα ειδικά μέτρα σχετικά με τις συνθήκες εφαρμογής του ενωσιακού δικαίου, λαμβάνοντας υπόψη την ιδιαίτερη διαρθρωτική, κοινωνική και οικονομική κατάσταση της Μαγιότ.
            
         
               (2)
            
            
               Λαμβανομένης υπόψη της ιδιαίτερης διαρθρωτικής,κοινωνικής και οικονομικής κατάστασης της Μαγιότ, ιδίως δε του ότι, λόγω του περιφερειακύ και νησιωτικού της χαρακτήρα, της δύσβατης μορφολογίας του εδάφους και της κλιματικής της κατάστασης, η αγορά εργασίας είναι ελάχιστα ανεπτυγμένη και το ποσοστό απασχόλησης είναι χαμηλό, θα πρέπει να προβλεφθεί μια συμπληρωματική χρονική περίοδος εφαρμογής της οδηγίας 2010/18/ΕΕ του Συμβουλίου (3), προκειμένου να διασφαλισθεί η προοδευτική επίτευξη της ίσης μεταχείρισης στον ειδικό τομέα της γονικής άδειας και να μην αποσταθεροποιηθεί η βαθμιαία οικονομική ανάπτυξη της Μαγιότ. Η εν λόγω συμπληρωματική χρονική περίοδος εφαρμογής θα πρέπει να επιτρέψει να βελτιωθεί η ιδιαίτερη μειονεκτική διαρθρωτική, κοινωνική και οικονομική κατάσταση της Μαγιότ ως νέας εξόχως απόκεντρης περιοχής της Ένωσης.
            
         
               (3)
            
            
               Η οδηγία 2010/18/ΕΕ θα πρέπει, επομένως, να τροποποιηθεί αναλόγως,
            
         ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Στο άρθρο 3 παράγραφος 2 της οδηγίας 2010/18/ΕΕ, προστίθεται το ακόλουθο εδάφιο:
   
      «Κατά παρέκκλιση από το πρώτο εδάφιο, η εκεί αναφερόμενη συμπληρωματική χρονική περίοδος παρατείνεται έως τις 31 Δεκεμβρίου 2018, όσον αφορά τη Μαγιότ, ως εξόχως απόκεντρη περιοχή της 'Ενωσης, υπό την έννοια του άρθρου 349 της ΣλΕΕ.».
   
   Άρθρο 2
   Η παρούσα οδηγία αρχίζει να ισχύει την 1η Ιανουαρίου 2014.
   Άρθρο 3
   Η παρούσα οδηγία απευθύνεται στη Γαλλική Δημοκρατία.
   
      Βρυξέλλες, 17 Δεκεμβρίου 2013.
      
         
            Για το Συμβούλιο
         
         
            Ο Πρόεδρος
         
         L. LINKEVIČIUS
         
      
   
   
      (1)  Γνώμη της 12ης Δεκεμβρίου 2013 (δεν έχει ακόμα δημοσιευθεί στην Επίσημη Εφημερίδα).
   
      (2)  Απόφαση του Ευρωπαϊκού Συμβουλίου, της 11ης Ιουλίου 2012, σχετικά με την τροποποίηση του καθεστώτος της Μαγιότ έναντι της Ευρωπαϊκής Ένωσης (ΕΕ L 204 της 31.7.2012, σ. 131).
   
      (3)  Οδηγία 2010/18/ΕΕ του Συμβουλίου, της 8ης Μαρτίου 2010, σχετικά με την εφαρμογή της αναθεωρημένης συμφωνίας-πλαισίου για τη γονική άδεια που συνήφθη από τις οργανώσεις BUSINESSEUROPE, UEAPME, CEEP και ETUC και με την κατάργηση της οδηγίας 96/34/ΕΚ (ΕΕ L 68 της 18.3.2010, σ. 13).